**EXPUNERE DE MOTIVE**

**la proiectul Hotărârii Guvernului privind modificarea Hotărîrii Guvernului nr. 560**

**din 1 august 2012 cu privire la centrele de notificare şi informare**

**ale Organizaţiei Mondiale a Comerţului**

În baza reorganizării prin fuziune și în scopul optimizării structurale a mai multor instituții cu funcţii de control şi supraveghere în domeniul siguranţei alimentelor, la 16 ianuarie 2013, a fost creată Agenţia Naţională pentru Siguranţa Alimentelor (ANSA).

Reieşind din prevederile Hotărîrii Guvernului nr. 51 din 16 ianuarie 2013 privind organizarea şi funcţionarea Agenţiei Naţionale pentru Siguranţa Alimentelor, această autoritate administrativă, cu activitate națională, este responsabilă de implementarea politicii statului în domeniul de reglementare şi control pentru siguranţa alimentelor şi în domeniul sanitar-veterinar, zootehnic, al protecţiei plantelor şi carantinei fitosanitare, controlului semincer, calităţii produselor primare, produselor alimentare şi a hranei pentru animale.

Astfel, întru asigurarea îndeplinirii obligaţiunilor Republicii Moldova către Organizaţia Mondială a Comerţului, pe subiectul sanitar-veterinar şi fitosanitar, ANSA este instituţia responsabilă de prezentarea notificărilor în domeniile de competenţă.

Conform celor expuse mai sus, Ministerul Economiei al Republicii Moldova înaintează proiectul Hotărîrii Guvernului privind modificarea Hotărîrii Guvernului nr. 560 din 1 august 2012 cu privire la centrele de notificare şi informare ale Organizaţiei Mondiale a Comerţului.

**Aspectul politic.** Proiectul în cauză nu contravine politicii externe şi interne promovate de Republica Moldova, şi nici angajamentelor internaţionale asumate de către aceasta, ba din contra, va contribui la respectarea angajamentelor în cadrul OMC.

**Aspectul economic.** Prezentul proiect presupune asigurarea transparenţei în derularea schimburilor comerciale internaţionale.

**Aspectul normativ.** Proiectul respectiv corespunde tuturor exigenţelor şi nu vine în contradicţie cu tratatele internaţionale la care Republica Moldova este parte. Mai mult ca atît, proiectul vizat nu presupune operarea modificărilor adiţionale în legislaţia naţională.

**Aspectul organizatoric.** Aplicarea prevederilor proiectului vizat nu presupune întreprinderea unor măsuri organizatorice suplimentare, cum ar fi înfiinţarea unor structuri noi.

**Aspectul financiar.** Aplicarea proiectului menţionat nu necesită cheltuieli financiare adiţionale.

**Aspectul temporar.** Amendamentele propuse vor intra în vigoare din momentul publicării în Monitorul Oficial al Republicii Moldova

În această ordine de idei, considerăm oportună aprobarea proiectului Hotărîrii Guvernului privind modificarea Hotărîrii Guvernului nr. 560 din 1 august 2012 cu privire la centrele de notificare şi informare ale Organizaţiei Mondiale a Comerţului.

**Viceministru Octavian CALMÎC**

Ex.: Daniela Dumitraş

Tel.: 022 250 603